Kristian Bjerknes

Kristian Bonnevie Bjerknes (født 10. juni 1901 i Stockholm, død 28. november 1981 i Bergen) var en norsk arkitekt og konservator. Han regnes som en viktig representant for Bergensskolen i arkitektur.

Biografi 
Etter examen artium ved Bergen katedralskole (1921) og arkitektstudium ved NTH (1923), etablerte han arkitektkontor i Bergen sammen med Odd Lahn Johannesen i 1925. Fikk tegnet en rekke eneboliger i Eikeviken i mellomkrigstiden. Fra 1941 ble han direktør for Gamle Bergen Museum, en posisjon han hadde fram til 1971. Bjerknes disputerte for sin doktorgrad den 26. mai 1962 med avhandlingen Gamle borgerhus i Bergen.

Bjerknes var aktiv i Fortidsminneforeningen og var med å redde Rosegrenden i Sandviken fra sanering. Han publiserte en rekke artikler om stavkirker, og gjorde omfattende restaureringsarbeider på Fantoft stavkirke, Urnes stavkirke, Kaupanger stavkirke, Borgund stavkirke, Hopperstad stavkirke.  

Han var sønn av vitenskapsmannen Vilhelm Bjerknes og barnebarn til matematikeren og fysikeren Carl Anton Bjerknes (1825-1903), bror til meteorologen Jacob Aall Bonnevie Bjerknes (1897-1975) og tvillingbror til legen Wilhelm Frimann Koren Bjerknes (1901-1940).  I 1931 giftet han seg med Christine Nilsen (1904–2000), de fikk fire barn, deriblant biologen Honoria Hamre (1932).

Arkivet etter Kristian Bjerknes finnes ved Bergen byarkiv, og materialet spenner over perioden 1932-1980. Arkivet inneholder korrespondanse, notater, forelesningsmanuskripter, taler, kåserier og artikler, lysbilder og foto i tillegg til en ufullstendig samling arkitekttegninger.

Utvalgte verker 
 1926 Slettebakksveien 35, bolighus for tømmermester Johannes Yri
 1926 Indalsveien 37, bolighus for Kjærseth
 1926 Elsters gate 1, bolighus med forretninger for Kathinka Fredriksen
 1926 Storhaugen 13, bolighus med forretninger for en som het Askvik
 1926 Bjørnsons gate 16, bolighus med forretninger
 1929/30 Christian Michelsen gate 7-9, Bergen, forretningsgårder for Fanny Schnelle og andre
 Villa, Utsikten 6, Bergen
 1931 Ny-Paradis 17, Bergen, enebolig «Tuva» for skipsreder Claus Stamer (1901)
 1931 Lyngbakken 11, Bergen, enebolig «Villa Knausen» for meteorolog Sverre Petterssen
 1933 Frants Beyers vei 25, Bergen, enebolig for broren Jacob Bjerknes
 1934 Utsikten 20, Damsgård, Bergen, enebolig i naturstein, «Villa Steinstua» for ei Bøckmann-Hansen
 Egen bolig, Eikeviken 32, Bergen (1935)
 Villa, Eikeviken 21, Bergen (1936)
 Villa, Eikeviken 22, Bergen (1937)
 Villa, Øvre Eikeviken 14, Bergen (1937)
 Villa, Eikeviken 29, Bergen
 Villa Engebretsen, Kollen 11, Bergen (1939)
 Villa, Starefossveien 69, Bergen (1948)
 Bygningsmuseet Gamle Bergen Museum, Elsesro, Bergen (1941–1971)
 Brakanes hotell, Ulvik (1952)

Premier 
 Urnesmedaljen fra Fortidsminneforeningen, 1969
 St. Olavs Orden, ridder i første klasse, 1970
 Treprisen 1975 med Helmer Hofset

Utgivelser 
 Bygg og bo. Boken om moderne hjem (A/S Sundt & Co., 1941). Med Roald Amundsen, Christen Gran Bøgh og Knut Greve
 Gamle borgerhus i Bergen (Universitetsforlaget, 1961).  Doktorgradsavhandling.

Referanser

Eksterne lenker 
 Arkitekttegninger - oppslagsverket oVe, artikkel av Mona Nielsen, Bergen Byarkiv.

Norske museumsfolk
St. Olavs Orden
Norske arkitekter
Alumni fra NTNU
Personer begravet på Vår Frelsers gravlund
Personer fra Bergen kommune
Personer fra Stockholm
Fødsler i 1901
Dødsfall i 1981